   ڪراچي (اسپورٽس نيوز) قومي ڪرڪيٽ ٽيم جي اڳوڻي ڪپتان راشد لطيف چيو آهي ته جيستائين سسٽم ٺيڪ نٿو ٿئي، منهنجي سليڪٽر بڻجڻ سان ڪو فرق نه پوندو. ڪراچي ۾ صحافين سان ڳالهائيندي اڳوڻي وڪيٽ ڪيپر بيٽسمين راشد لطيف چيو ته ڪرڪيٽرن کي احتياط ڪرڻ گهرجي، امام الحق جو ذاتي معاملو آهي تنهن ڪري ان تي في الحال نٿو ڳالهائي سگهان. هن چيو ته پاڪستان ڪرڪيٽ بورڊ جو سسٽم ٺيڪ هجڻ گهرجي، ڪير اچي يا وڃي فرق نٿو پئي، جيستائين سسٽم ٺيڪ نه هوندو منهنجي سليڪٽر بڻجڻ سان ڪو فرق نه پوندو. سندس چوڻ هو ته ملڪ ۾ ڪلب ڪرڪيٽ ختم ٿي چڪي آهي، ڪلب ڪرڪيٽ ٿيندي ته سٺا ڪرڪيٽر سامهون ايندا، ڪنهن جو ڪيريئر تباهه ڪرڻ آسان هوندو آهي، قومي ڪرڪيٽ ٽيم جو ڪوچ به پاڪستاني هجڻ گهرجي، جڏهن ته ٽنهي فارميٽن جو هڪ ئي ڪپتان هجڻ گهرجي. راشد لطيف موجب سرفراز احمد کانسواءِ ڪير به ڪپتان نظر نٿو اچي، بابر اعظم کي ڪپتان بڻائڻ تڪڙو فيصلو هوندو.